הארלם גלובטרוטרס

ההארלם גלובטרוטרס (באנגלית: Harlem Globetrotters) היא קבוצת כדורסל המשחקת משחקי ראווה המשלבים אתלטיות ובידור. מופעי ומשחקי הקבוצה משלבים להטוטי כדורסל כגון סיבוב כדור משחק על האצבע, כדרורים מטורפים, היתול בשחקני היריבה, הטבעות מרהיבות, קליעת סלים "בלתי אפשריים", אתלטיקה והומור. הקבוצה הוקמה בשנת 1926 על ידי אייב ספרסטין בשיקגו, ואימצה את שם המקום הארלם בגלל הקשר לקהילה האפרו אמריקאית. במשך השנים שיחקה הקבוצה יותר מ-20,000 משחקי ראווה ב-118 מדינות, בהן ישראל. הפרטים על ראשית דרכם של הגלובטרוטרס אינם ברורים לגמרי, שכן ההיסטוריה הרשמית של הקבוצה מכילה מספר פרטים הסותרים זה את זה, למשל: שהקבוצה החלה את דרכה ב-1926 ב"סבוי בולרום", אשר נפתח רק ב-1927. אך על פי כל הגרסאות, מוסכם כי תחילת דרכם הייתה בשנות ה-20 בדרום שיקגו, מקום הולדתם של כל השחקנים המקוריים, ורובם אף למדו בתיכון "וונדל פיליפס" בעיר. כאשר נפתח ה"סבוי בולרום" בנובמבר 1927, אחת האטרקציות הראשונות של המקום הייתה ה"סבוי ביג פייב" (Savoy Big Five), קבוצת כדורסל ששיחקה משחקי ראווה לפני הריקודים באולם. ב-1928 מספר שחקנים עזבו את הקבוצה, עקב סכסוך על החזרתם של שחקנים אחרים שעזבו. לאחר מכן, שחקנים אחדים, וביניהם טומי ברוקינס, הקימו קבוצה שנקראה ה"גלוב טרוטרס", שעשתה סיבוב הופעות בדרום אילינוי. אייב ספרסטין הפך להיות מעורב בקבוצה, אך לא ידוע באיזה היקף. בכל אופן, ב-1929 ספרסטין והקבוצה היו כבר בסיבוב הופעות באילינוי ואיווה תחת השם "ניו יורק הארלם גלוב טרוטרס". ספרסטין בחר בהארלם כביתה של הקבוצה, מכיוון שהארלם נחשבה למרכזה של התרבות האפרו אמריקאית באותה תקופה. רק לאחר ארבעה עשורים הקבוצה שיחקה את משחק הבית הראשון שלה בהארלם, בשנת 1968. הכוכב הראשון של הגלוב טרוטרס (שם שאוחד למילה אחת מאוחר יותר) היה אלברט "ראנט" פאלינס, מומחה לכדרור וקלע. לאחר מכן הצטרף אליו אינמן ג'קסון, אשר שיחק כסנטר, והיה לו כישרון של שחקן במה. הם יצרו את שני התפקידים שילוו את הטרוטרס שנים רבות: הדריבלר (Dribbler) והשואומן (Showman)‏. הגלובטרוטרס החלו את דרכם כקבוצה תחרותית. למרות כישרונם בבידור, הם ביצעו להטוטים להנאת הקהל רק לאחר שהבטיחו לעצמם יתרון בטוח מול היריבה. ב-1939 הקבוצה קיבלה הזמנה להשתתף בטורניר, בו פגשו בחצי הגמר את קבוצת הניו יורק רנסאנס, אשר ניצחו אותם וזכו בטורניר. משחק זה היה המפגש הגדול הראשון בין שתי קבוצות המורכבות משחורים בלבד. ב-1940 פגשה הקבוצה שוב את ה"רנס" ברבע גמר הטורניר, התקדמה לגמר, וניצחה בו את השיקגו ברוינס (אנ') בתוצאה 36–37, בתוספת הזמן. הגלובטרוטרס ניצחו את הקבוצה המקצוענית מיניאפוליס לייקרס (לימים לוס אנג'לס לייקרס) במשך שנתיים ברציפות, ב-1948–1949. הניצחון בפברואר 1948 (61-59 ממש עם שריקת הסיום) היה ציון דרך בהיסטוריה של הכדורסל המקצועני, מכיוון שהגלובטרוטרס, אשר הייתה מורכבת משחורים בלבד, הראתה שהיא משתווה ללייקרס, שהורכבה רק מלבנים. המומנטום לקראת סופה של ההפרדה הגזעית בליגת ה-NBA גבר, ובשנת 1950 צ'אק קופר היה לשחקן השחור הראשון שנבחר בדראפט על ידי הבוסטון סלטיקס. מעט לאחר מכן, שחקן הקבוצה נתניאל "סוויטווטר" קליפטון היה לשחקן השחור הראשון שחתם בקבוצה מה-NBA, הניו יורק ניקס, ובתחילת עונת 51–1950 היה ארל לויד לשחקן השחור הראשון ששיחק ב-NBA (קבוצתו החלה לשחק יום אחד לפני קופר וארבעה ימים לפני קליפטון). טוני פייטון (אנ') היה השחקן האחרון שחי מהקבוצה המקורית. הוא הוכנס להיכל התהילה של הכדורסל ב-1996. הוא נפטר ב-23 ביולי 2007 בגיל 85. בשנות ה-70 של המאה ה-20 הופקו שתי סדרות הנפשה עליהם בשם "הארלם גלובטרוטרס (סדרת טלוויזיה)" ו"להטוטני הכדורסל". הגלובטרוטרס הופיעו בישראל לראשונה בשנת 1955 כחלק מסיבוב הופעות עולמי. ב-19 וב-20 ביולי 1960, הגיעו שוב לארץ והופיעו במשחקי ראווה באצטדיון רמת גן. באפריל 1977 הופיעו הגלובטרוטרס בישראל בפעם השלישית, בהיכל הספורט רוממה חיפה ובהיכל הספורט ביד אליהו בתל אביב. בראשית שנות ה-90 של המאה ה-20 הופיעה הקבוצה בישראל, במשחק שהתקיים בהיכל הספורט מלחה, ירושלים. הגלובטרוטרס התמודדו במשחק זה מול הוושינגטון ג'נרלס (אנ'). ב-15 באוקטובר 2008, במשחק חצי גמר גביע ווינר בין הפועל ירושלים לבני השרון, הופיעה הקבוצה לפני המשחק ובהפסקת המחצית. יום לאחר מכן הופיעה בתל אביב במשחק ראווה. באוקטובר 2016 הקבוצה הופיעה בישראל לציון 90 שנים להקמת הגלובטרטרס בהיכל מנורה מבטחים, בהיכל הספורט רוממה חיפה, באולם הקונכייה ובפיס ארנה ירושלים. וילט צ'מברלין קוני הוקינס מדיה וקבצים בנושא הארלם גלובטרוטרס בוויקישיתוף אתר האינטרנט הרשמי של הארלם גלובטרוטרס (באנגלית) הארלם גלובטרוטרס, ברשת החברתית פייסבוק הארלם גלובטרוטרס, ברשת החברתית אקס (טוויטר) הארלם גלובטרוטרס, ברשת החברתית אינסטגרם הארלם גלובטרוטרס, סרטונים בערוץ היוטיוב הארלם גלובטרוטרס, באתר אנציקלופדיה בריטניקה (באנגלית) הארלם גלובטרוטרס מבקרים ומשחקים בישראל. יומני כרמל, יולי 1955 (התחלה 3:59) No Edits! Harlem Globetrotters in One Take 2018 | Harlem Globetrotters, סרטון בערוץ "Harlem Globetrotters", באתר יוטיוב (אורך: 02:38) Harlem Globetrotter legend Meadowlark Lemon in action in 1977 - Daily Mail, סרטון בערוץ "Daily Mail", באתר יוטיוב (אורך: 01:15) Best of the Harlem Globetrotters - Guinness World Records Day 2020, סרטון בערוץ "Guinness World Records", באתר יוטיוב (אורך: 03:58) INSANE Trampoline Dunkers | Harlem Globetrotters, סרטון בערוץ "Harlem Globetrotters", באתר יוטיוב (אורך: 01:45) לדוגמאות ראו סרטונים בפרק הקישורים החיצוניים. ציר הזמן באתר הקבוצה http://chicago.urban-history.org/sites/ballroom/savoy.htm Peterson, Robert W., Cages to Jump Shots: Pro Basketball's Early Years, U of Nebraska Press 2002 (p. 107) ISBN 0803287720 Green, Ben, Spinning the Globe: The Rise, Fall, and Return to Greatness of the Harlem Globetrotters, Amistad 2005 (pages 42–57). ISBN 0060555491 אודי כרמי ומשה לוי, Sport or Spectacle? The Harlem Globetrotters’ 1955 Visit to Israel, The International Journal of the History of Sport 40, 2023, עמ' 142-157 הארלם גלובטרוטרס בישראל - 1955 (מתוך ארכיון המדינה), באתר YouTube, ‏26 ביוני 2018 אלופי העולם בכדורסל, הגלובטרוטרז (מודעה), מעריב, 11 ביולי 1960 קבוצת הכדורסל הארלם גלובטרוטרס מבקרת בישראל, באתר ארכיון הסרטים הישראלי, ‏1960 יריבתה הנצחית של הגלובטרוטרס. הקבוצה ידועה גם בשמות: בוסטון שמרוקס, ניו ג'רזי רדס, בולטימור רוקטס ואלטנטיק סיטי סיגלס.